এখনও এদেশে মেয়ের বিয়ে নিয়ে খুবই অনিশ্চয়তায় থাকেন মা-বাবারা। বিশেষত, বিয়ের পরে নতুন পরিবারে গিয়ে আদরের মেয়েটির কী হাল হবে, তাই নিয়ে তো চিন্তা থাকেই। আকছার খারাপ খবর চোখে পড়ে খবরের কাগজ, টিভি চ্যানেলে। কোথাও পণের টাকা না দেওয়ায় বধূ নির্যাতন, কোথাও এক ধাপ এগিয়ে বধূহত্যা। কিন্তু সকলেই যে খারাপ, তাও নয়। তা হলে তো সভ্যতা টিকতই না। 
এমনই এক ‘ভাল’ খবর প্রকাশিত হয়েছে অনলাইন সংবাদমাধ্যমে। মা-বাবা মাস ছয়েক আগেই বিয়ের তারিখ ঠিক করেছিলেন রচনা আলুরির। তেলেঙ্গানার আদিলাবাদ জেলার বাসিন্দা ২৪ বছরের রচনা। তখনও হবু পাত্রী জানতেন না যে বিয়ের দিনই পরীক্ষার তারিখ ধার্য হবে। পড়াশোনা শেষ করে একদিন শিক্ষক হবেন, সেই জন্যই ‘এডুকেশন’ বিষয়ে ডিপ্লোমা পরীক্ষার প্রস্তুতি নিয়েছিলেন রচনা। 
আরও পড়ুন
• কালো মেয়ে! তাই ভেঙে গেল বিয়ে
• পুচকে বর-বউ। কিন্তু তাদের কথা শুনলে চমকে যেতে হবে
২৪ নভেম্বর, বেলা ১১টা নাগাদ রচনা আলুরির বিয়ের ‘মুহরতম’ ছিল এবং ডিপ্লোমা পরীক্ষার তারিখও পড়ে ওই একই দিনে। সময় সকাল ৯টা থেকে দুপুর ১২টা পর্যন্ত। রচনার কাছে দু’টি পথ ছিল— এক, বিয়ে পিছিয়ে দেওয়া, দুই, বিয়ে ভেঙে দেওয়া। এই সময়েই এগিয়ে আসেন পাত্র এবং বিয়ের দিন কনের সাজেই রচনা পৌঁছন পরীক্ষার হলে। বিয়ে এবং পরীক্ষা একই দিনে সম্পন্ন করেন তিনি। বিয়ের পরে বাকি পেপারও সফলভাবে শেষ করে রচনা।

মেহেন্দির পরে বিয়ে না হওয়া পর্যন্ত মেয়েদের বাড়ির বাইরে বেরতে দেওয়া হয় না অনেক পরিবারেই। রচনা আলুরির পরিবারও সেই আওতায় পড়ে। কিন্তু শ্বশুরবাড়ির ‘আসকারা’ আর মেয়ের ইচ্ছাকে স্বীকৃতি দিয়ে রচনার পরিবার তাকে পরীক্ষায় বসতে দেওয়ায় খুব খুশি হয়েছেন তাঁর বন্ধুরাও। পরীক্ষার হলেই তাঁরা রচনাকে অভিনন্দন জানান।
সকলের শুভেচ্ছা নিয়ে রচনা আলুরি এগিয়ে যাক তাঁর লক্ষ্যে এবং উদ্বুদ্ধ করুক দেশের আরও রচনাদের।